ประกาศกระทรวงสาธารณสุข
ประกาศกระทรวงสาธารณสุข
เรื่อง
กิจการที่เป็นอันตรายต่อสุขภาพ (ฉบับที่ ๔)[๑]
 

โดยที่เห็นเป็นการสมควรแก้ไขเพิ่มเติมและปรับปรุงรายชื่อกิจการที่เป็นอันตรายต่อสุขภาพให้สอดคล้องและเหมาะสมกับสภาวการณ์ในปัจจุบัน

อาศัยอำนาจตามความในมาตรา ๕ และมาตรา ๓๑
แห่งพระราชบัญญัติการสาธารณสุข พ.ศ. ๒๕๓๕
รัฐมนตรีว่าการกระทรวงสาธารณสุขโดยคำแนะนำของคณะกรรมการสาธารณสุข จึงออกประกาศไว้
ดังต่อไปนี้

ข้อ ๑
ให้ยกเลิกความในกลุ่มกิจการประเภทที่ ๙ กิจการที่เกี่ยวกับการบริการ
แห่งประกาศกระทรวงสาธารณสุข ที่ ๕/๒๕๓๘ เรื่อง กิจการที่เป็นอันตรายต่อสุขภาพ
ลงวันที่ ๒๗ มิถุนายน ๒๕๓๘ และประกาศกระทรวงสาธารณสุข ที่ ๑๒/๒๕๔๒ เรื่อง
กิจการที่เป็นอันตรายต่อสุขภาพ (ฉบับที่ ๒) ลงวันที่ ๒๐ ธันวาคม ๒๕๔๒
รวมทั้งประกาศกระทรวงสาธารณสุข ที่ ๑๓/๒๕๔๓ เรื่องกิจการที่เป็นอันตรายต่อสุขภาพ
(ฉบับที่ ๓) ลงวันที่ ๓ พฤษภาคม ๒๕๔๓ และให้ใช้ความดังต่อไปนี้แทน
๙.
กิจการที่เกี่ยวกับการบริการ
(๑) กิจการสปาเพื่อสุขภาพ
เว้นแต่เป็นการให้บริการในสถานพยาบาลตามกฎหมายว่าด้วยสถานพยาบาล
(๒) การประกอบกิจการอาบ อบ นวด
เว้นแต่เป็นการให้บริการใน ๙ (๑) หรือในสถานพยาบาลตามกฎหมายว่าด้วยสถานพยาบาล
(๓) การประกอบกิจการสถานที่อาบน้ำ อบไอน้ำ
อบสมุนไพร เว้นแต่เป็นการให้บริการใน ๙(๑)
หรือในสถานพยาบาลตามกฎหมายว่าด้วยสถานพยาบาล
(๔)
การประกอบกิจการโรงแรมหรือกิจการอื่นในทำนองเดียวกัน
(๕) การประกอบกิจการหอพัก อาคารชุดให้เช่า
ห้องเช่า ห้องแบ่งเช่า หรือกิจการอื่นในทำนองเดียวกัน
(๖) การประกอบกิจการโรงมหรสพ
(๗) การจัดให้มีการแสดงดนตรี เต้นรำ รำวง
รองแง็ง ดิสโก้เทค คาราโอเกะ หรือการแสดงอื่น ๆ ในทำนองเดียวกัน
(๘) การประกอบกิจการสระว่ายน้ำ
หรือกิจการอื่น ๆ ในทำนองเดียวกัน เว้นแต่เป็นการให้บริหารให้ ๙ (๑)
(๙) การจัดให้มีการเล่นสเก็ต
โดยมีแสงหรือเสียงประกอบ
หรือการเล่นอื่นในทำนองเดียวกัน
(๑๐) การประกอบกิจการเสริมสวยหรือแต่งผม
เว้นแต่กิจการที่อยู่ในบังคับตามกฎหมายว่าด้วยการประกอบวิชาชีพเวชกรรม
(๑๑) การประกอบกิจการให้บริการควบคุมน้ำหนัก
โดยวิธีการควบคุมทางโภชนาการ ให้อาหารที่มีวัตถุประสงค์พิเศษ การบริหารร่างกาย
หรือโดยวิธีอื่นใด เว้นแต่เป็นการให้บริการใน ๙ (๑)
หรือในสถานพยาบาลตามกฎหมายว่าด้วยสถานพยาบาล
(๑๒) การประกอบกิจการสวนสนุก ตู้เกม
(๑๓)
การประกอบกิจการสนามกอล์ฟหรือสถานฝึกซ้อมกอล์ฟ
(๑๔) การประกอบกิจการห้องปฏิบัติการทางการแพทย์
การสาธารณสุข วิทยาศาสตร์ และสิ่งแวดล้อม
(๑๕) การสักผิวหนัง
การเจาะหูหรือเจาะอวัยวะอื่รน

ข้อ ๒
ให้ กิจการสปาเพื่อสุขภาพ หมายความว่า
การประกอบกิจการที่ให้การดูแลและสร้างสุขภาพ โดยบริการหลักที่จัดไว้ ประกอบด้วย
การนวดเพื่อสุขภาพ และการใช้น้ำเพื่อสุขภาพ โดยอาจมีบริการเสริมประกอบด้วย เช่น
การอบเพื่อสุขภาพ การออกกำลังกายเพื่อสุขภาพ โภชนบำบัดและการควบคุมอาหาร โยคะ
และการทำสมาธิ การใช้สมุนไพรหรือผลิตภัณฑ์เพื่อสุขภาพ ตลอดจนการแพทย์ทางเลือกอื่น
ๆ หรือไม่ก็ได้ โดย ทั้งนี้
บริการที่จัดไว้จะต้องไม่ขัดต่อกฎหมายว่าด้วยการประกอบโรคศิลปะและกฎหมายว่าด้วยวิชาชีพทางการแพทย์
และต้องเป็นไปตามหลักเกณฑ์และวิธีการที่กระทรวงสาธารณสุขประกาศกำหนด

ข้อ ๓
ให้เพิ่มความในกิจการอื่น ๆ แห่งประกาศกระทรวงสาธารณสุข ที่ ๕/๒๕๓๘ เรื่อง
กิจการที่เป็นอันตรายต่อสุขภาพ ลงวันที่ ๒๗ มิถุนายน ๒๕๓๘
ออกตามความในพระราชบัญญัติการสาธารณสุข พ.ศ. ๒๕๓๕ ดังนี้
๑๓
(๑๐) กิจการท่าเทียบเรือประมง สะพานปลา หรือแพปลา

ทั้งนี้ ตั้งแต่บัดนี้เป็นต้นไป


ประกาศ
ณ วันที่ ๖ ตุลาคม พ.ศ. ๒๕๔๖
สุดารัตน์
เกยุราพันธุ์
รัฐมนตรีว่าการประทรวงสาธารณสุข







จุฑามาศ/ผู้จัดทำ
๘
ตุลาคม ๒๕๕๗


[๑] ราชกิจจานุเบกษา
เล่ม ๑๒๐/ตอนพิเศษ ๑๒๓ ง/หน้า ๕๖/๒๘ ตุลาคม ๒๕๔๖